Video: Barmhartige Samaritaan op M1 doodgerySkermskoot uit die video ŉ Man, glo in sy 50’s, is Saterdag op die M1-snelweg naby Marlboro-afrit in Gauteng dood toe hy stilgehou het om ŉ ander motoris te help wie se motor onklaar geraak het. “Paramedici was omstreeks 16:00 op die toneel,” het Russel Meiring, woordvoerder van ER24, in ŉ verklaring gesê. “Die man se liggaam het in ŉ sloot langs die snelweg gelê.” Volgens Meiring het die man wie se motor onklaar geraak het, verduidelik dat ŉ voertuig in die linkerkantste baan verbygekom en die helper getref het. Die man is só hard getref dat hy oor die voertuig geslinger het en in die sloot beland het. “Paramedici het KPR op die beseerde man probeer toepas, maar hy het geen teken van lewe getoon nie. Hy is op die toneel dood verklaar,” het hy bygevoeg. Volgens Meiring het nog ŉ motoris, met sy gesin in die motor, stilgehou om te help oomblikke voor die ongeluk gebeur het. Almal op die toneel was baie geskok. “Volgens omstanders het die voertuig wat die man getref het net bly ry. Die voorval is aan die polisie oorhandig.” Een persoon se paneelbordkamera het die voorval afgeneem. Die video volg onderaan die foto. Klik hier om die foto van die skermskote in ŉ groter formaat te sien. Foto’s: Skermskote uit die video, saamgestel deur ER24